text: Mand tiltalt for drabet på Kamilla Hantusch
  13 maj 2015 kl. 15.19
  Den 25-årige mand, som siden juli 2014 har siddet varetægtsfængslet sigtet for drabet, er blevet tiltalt for manddrab. Det oplyser Syd og Sønderjyllands Politi.
  Kamilla Hantusch forsvandt den 19. juli. Hendes lig blev den 30. juli fundet i et krat ved en motorvejstilkørsel ved Kliplev.
  Den 25-årige tiltalte er fra lokalområdet og var tidligere kæreste med den dræbte kvinde. Han er tiltalt for at have kvalt hende natten mellem den 19. og 20. juli.
  Alternativt lyder tiltalen på overtrædelse af straffelovens paragraf 246, jf paragraf 245, stk. 1, jævnfør paragraf 247, stk. 1, legemsangreb af særlig, rå, brutal eller farlig karakter med døden til følge, så der foreligger særdeles skærpende omstændigheder.
  Han er desuden tiltalt for overtrædelse af straffelovens paragraf 139 stk. 1, usømmelig omgang med lig ved at have transporteret liget af kvinden til det sted, hvor hun blev fundet.
  Sagen er berammet ved nævningeting med start den 24. juni ved retten i Sønderborg.
  